google/wiki40b huggingface dataset:
Stive ruter

Stive ruter, avganger ved faste minuttall, har vært et viktig virkemiddel for å bedre og markedsføre kollektivtilbudet ved å gjøre rutetidene lettere å huske. Stive ruter ble først innført i by- og lokaltrafikken – på trikker, bybusser, forstadsbaner, lokaltog osv. På lengre strekninger, hvor avgangene gjerne er færre, ble stive ruter vanlig først etter 1970.

Intercitytogenes inntogsmarsj

Intercitytog (IC-tog) fantes i 50-årene, men gjennombruddet kom etter 1970. I Vest-Tyskland innførte Deutsche Bundesbahn intercitytog (IC-tog) med avganger hver 2. time i 1971, til å begynne med riktignok bare med 1. klasse. Allerede da ble IC-togene en suksess, men det store gjennombruddet kom i 1979, da en med slagordet Jede Stunde. Jede Klasse (Hver time. Hver klasse) tilbød timesavganger på langdistansene og dessuten åpnet IC-togene for 2. klasse.
NSB begynte med IC-tog på mellomdistansene rundt Oslo i 1970-årene. Vestfoldbanen fikk avganger nøyaktig hver 2. time i 1978. Noe senere fikk også Østfoldbanen (Oslo–Halden) og Dovrebanen (Oslo–Lillehammer) et tilsvarende tilbud. NSB har gått bort fra betegnelsen intercitytog, men i dag (2014) har disse tre strekningene (Intercity-triangelet) timesavganger i grunnruten. Andre strekninger på Østlandet har helt eller tilnærmet stive ruter. Også flyselskapene kan ha i det minste delvis stive ruter.
Fort Totten

Fort Totten er en park og et nabolag i Washington, D.C. i USA. Navnet er etter et fort fra den amerikanske borgerkrig som lå her. 
Fort Totten var et middels stort fort, et syvsidig polygon med et perimeter på 270 yards.  Det var anlagt på et høydedrag ved hovedveien fra Washington til Silver Spring i Maryland, omtrent tre miles nord for Capitol, og nær militærasylet og en liten stue dit president Abraham Lincoln av og til trakk seg tilbake for å hvile.
«Alster» (A 50)

«Alster» (A 50) er et fartøy i 423-klassen i den tyske marine. Skipet ble sjøsatt i 1988. Det har en lengde på 83,5 meter og en bredde på 14,6 meter, og kan gjøre 21 knop. «Alster» har et mannskap på 76.
Det er et avansert militært etterretningsskip som patruljerer kysten utenfor Libanon og overvåker aktiviteten i området. I motsetning til de andre tyske skipene som deltar i FNs fredsbevarende styrke i området seiler det under tysk flagg.
I oktober 2006 ble skipet gjenstand for diplomatiske vanskeligheter mellom Tyskland og Israel, etter at israelske jagerfly den 24. oktober hadde fløyet lavt over skipet og avfyrt varselskudd. Det befant seg da i internasjonalt farvann utenfor den israelsk-libanesiske grensen. Israels statsminister Ehud Olmert bad senere om unnskyldning for episoden. Observatører mente likevel at det dreiet seg om en bevisst demonstrasjon.
Under seksdagerskrigen senket Israel det amerikanske etterretningsskipet USS Liberty og 34 amerikanske sjøfolk omkom.
Vielsalm

Historie

Arheologiske funn gir indikasjoner på bosetting i steinalderen. Det er også funnet en keltisk innhegning og spor etter gullgraving. Det er rester etter en borg fra middelalderen nær kirken i Vielsalm, og rester etter en 1300-tallsborg nær Salmchâteau, med to tårn og smalt inngangsparti.
Under annen verdenskrig var byen kommandopost for styrker fra US Armys 75th Infantry Division i perioden 19.–22. januar 1945, under en del av deres angrep inn i Tyskland.
Wenzhou–Fuzhou-banen

Wenzhou–Fuzhou-banen (forenklet kinesisk: 温福铁路, tradisjonell kinesisk: 温廈鐵路, pinyin: Wēnfú Tiělù) er en dobbeltsporet elektrifisert høyhastighets jernbanestrekning på Folkerepublikken Kinas østkyst. Strekningen kalles også Wenfubanen, etter de to terminalbyene Wenzhou i provinsen Zhejiang og Fuzhou i provinsen Fujian. Den er på 298,4 kilometer. Byggingen tok til i august 2005 og linjen åpnet for godstrafikk den 1. juli 2009. Passasjertrafikk begynte 28. september 2009. Topphastigheten er på 350 km/t, og korteste reisetid mellom Wenzhou og Fuzhou er en og en halv time.

Rute

Wenzhou-Fuzhou-banen går gjennom ruglete kystfjellandskap langs kysten i det sørlige Zhejiang og nordlige Fujian med 69,3 km i førstnevne provins og 229,1 km i sistnevnte. Broer og tunneler utgjør over 78% av strekningen. Større stoppesteder er Rui'an, Cangnan, Fuding, Ningde, Luoyuan og Lianjiang.
Oude Kerk (Delft)

Oude Kerk i Delft (den gamle kirken i Delft) med tilnavnet Gamle Jan, Oude Jan, er en kirke i gotikk i den gamle bydelen av Delft. Kirkens kjennemerke er et 75 meter høyt tårn som heller rundt to meter.
Oude Kerk ble grunnlagt i 1246 under navnet Bartolomeuskirken på et område hvor det tidligere hadde vært kirker i to hundre år tidligere.
Kirkens plantegning følger en tradisjonell basilika med et sentralt kirkeskip flankert av to mindre sideskip.
Tårnet med det sentrale spiret og fire hjørnetårn er en senere tilføyelse fra 1325–1350. Det var med sin høyde det dominerende kjennetegnet for byen i halvannet århundre inntil det ble forbigått i høyden av Nieuwe Kerk. Muligens er hellingen forårsaket av at en nærtliggende kanal måtte flyttes for å gi plass til bygningen og at tårnet dermed ble oppført på et ustabilt fundament.
På slutten av 1300-tallet ble sideskipene forhøyet og fikk dermed samme høyde som midtskipet. Kirken fikk i det store og hele mer utseende av en hallkirke. Etter denne ombyggingen ble kirken gjeninnviet til Hippolytus. Mellom 1425 og 1440 ble det sentrale kirkeskipet også forhøyet slik at kirken igjen fikk en mer tradisjonell basilika-form.
En større bybrann i Delft i 1536, de kaotiske omstendighetene i forbindelse med reformasjonen og eksplosjonen i Delft i 1624 medførte at en storstilt ombygning og utvidelse av kirken måtte skrinlegges før det var ferdigstilt. De ufullstendige endringene kan ses i at den nordlige transeptarmen adskiller seg markant fra bygningsstilen i den resterende eldre kirken.

Inventar

Kirken har tre pipeorgeler; hovedorgelet fra 1857, et orgel fra 1873 som står i det nordlige sideskipet og et orgel fra 1770 i koret.
Kirkens største og mest massive kirkeklokke er kjent som Trinitasklok eller Bourdon og veier nesten ni tonn. Den ble støpt i 1570, men på grunn av dens sterke og potentielt skadelige vibrasjoner blir den bare benyttet ved helt spesielle anledninger, som for eksempel ved begravelser av kongelige medlemmer i den nærliggende Nye kirke.
Spesiell

Spesiell er et musikkalbum med Bjørn-Peder Johansen, utgitt i 2006.
Zygolophodon

Bygning og levevis

Som andre mastodonter har Zygolophodon-artene hovedsakelig holdt til i skog og beitet på busker og trær. De skiller seg ut fra de øvrige elefantdyrene ved sine lange, rette støttenner som har vært nesten uten krumming.
Noen av Zygolophodon-artene er blant de største pattedyrene som noengang har levd. Med en skulderhøyde på 3.9 til 4.1 meter og en beregnet vekt på ca 14-16 tonn var de tyngre enn flere av langlasdinosaurene og nærmet de seg størrelsen til Paraceratherium, det tyngste landlevende pattedyret man kjenner.
Cannabis (medisin)

Norge

Frem til 1965 ble cannabis solgt lovlig på norske apotek. Det hadde da en begrenset bruk som middel mot blant annet søvnløshet, og enkelte preparater er i dag tilgjengelige mot resept.
Statens legemiddelverk ga sommeren 2012 markedsføringstillatelse til preparatet Sativex, og det ble markedsført via norske apotek mot slutten av 2012. Det er godkjent brukt for MS-syke. Preparatet er klassifiert som narkotika, under såkalt A-resept. Sativex er en munnspray med naturlige cannabissubstanser. Legemiddelet skal brukes som tilleggsbehandling mot moderate til alvorlige spasmesmerter ved MS.
Det syntetiske THC-preparatet Dronabinol (marinol) er også tillatt i Norge, og kreftpasienter kan i enkelte tilfeller få dette. I noen tilfeller har også smertepasienter fått slike medisiner.
Med Schengen-avtalen kan man importere naturlig cannabis. Dette ved å dra til Nederland og få resept fra lege, og pasienter med posttraumatisk stresslidelse har benyttet seg av denne muligheten.
Den 25. november 2016 publiserte Statens legemiddelverk retningslinjer for medisinsk cannabis i Norge. Sykehusleger kan skrive ut cannabis til pasienter de mener kan ha nytte av det; i første rekke smertepasienter og kreftpasienter, men det er ikke laget noen liste over tilstander det er godkjent for. Reseptene må godkjennes av Statens legemiddelverk.
For pasienter som vurderer cannabis som medisin, kan rusvirkningen være en uønsket bivirkning.

USA

I flere amerikanske delstater er det opprettet egne utsalg for cannabis til medisinsk bruk på grunnlag av resept fra lege. Mange steder beskyttes slike cannabisklubber av lokale politiske vedtak, og 24 delstater har vedtatt lover som legaliserer bruk av cannabis som medisin. Leger som skriver ut resepter på cannabis kan bli straffeforfulgt av føderale myndigheter. Den amerikanske justisministeren Eric Holder under Obama-regjeringen uttalte i 2009 at de ikke ville straffeforfølge medisinsk bruk av cannabis.
Flere farmasøytiske konsern har utviklet patenterte legemidler som inneholder syntetisk THC eller andre syntetiske cannabinoider, under navn som Marinol. Disse medisinene er vanligvis basert på peroralt inntak, men mange pasienter foretrekker å røyke cannabis, da de hevder at det er lettere å kontrollere effekten ved denne inntaksmåten.

Canada

Den politiske aktivisten Marc Emery har lenge kjempet for cannabis som medisin. Emery ble i 2014 sluppet fri og returnert til Canada, etter fem år i fengsel for å ha solgt cannabisfrø til amerikanere.
Cannabis er lovlig til medisinsk bruk i Canada, også cannabisolje og tørket plantemateriale.

Andre land

Medisinsk bruk av cannabis er forbudt i mange land, og selvmedisinering rammes derfor av straffeforfølgelse.
FECO Norway

FECO Norway er den norske avdelingen av FECO International (Federation of Cartoonists Organisations), internasjonal nettverksorganisasjon for avistegnere, tegneserieskapere og illustratører som jobber redaksjonelt, etablert i 1985. FECO Norway ble opprettet i 2009 som en samlende forening for norske illustratører som jobber fast eller frilans for aviser og ukepresse. Foreningen er frittstående og fungerer hovedsakelig som et nettverk. Den videreformidler blant  annet informasjon fra moderorganisasjonen og presenteer avistegninger på sine hjemmesider. Profesjonelle enkeltutøvere med en viss produksjon kan bli medlemmer. I 2010 hadde foreningen vel 40 medlemmer. Tegneren Ørjan Jensen har vært styreleder i FECO Norway siden starten.
Doralice (Orlando innamorato/furioso)

Doralice er en litterær skikkelse i karolingerlitteraturen i middelalderen. Hun dukker opp for første gang i det episke dikt Orlando Innamorato av Matteo Maria Boiardo, og blir viktigere i Orlando Furioso av Ludovico Ariosto.
Doralice er en sarasensk prinsesse, datter av kong Stordilano av Granata. Likesom Angelica er hun en vakker og romantisk skikkelse, og samtidig en fristerinne. Hun blir forlovet til Rodomonte, men bortføres av Mandricardo.
Hällsjön

Hällsjön er en innsjø i Offerdals sogn, Krokom kommune, Jämtland, Sverige. Innsjøen ligger langs Nästån, og strekker seg fra Kaxås og Åflo i vest til Ede i øst. Sør for innsjøen ligger Hällberget.
Kognat (lingvistikk)

Kognat (fra latin con- og (g)natus, «født») er i lingvistikken betegnelsen for ord som har felles etymologisk opprinnelse, det vil si ord fra ulike, men beslektede språk.
Ordet må ha blitt nedarvet fra et felles urspråk. Nyere lånord er ikke kognater, men lånord i urspråket kan gi opphav til kognater. Kognater er ikke nødvendigvis synonymer, ettersom ord kan skifte betydning med tiden.
Begrepet kognat er avledet fra det latinske substantivet cognatus som betyr «blodslektning».

Karaktertrekk

Kognater trenger ikke nødvendigvis ha samme mening, som kan ha endret seg ved at språkene har utviklet seg adskilt. Eksempelvis, sammenlign engelske starve («å sulte») med nederlandske sterven eller tyske sterben («å dø»); disse tre ordene er alle avledet fra samme urgermanske rot *sterbaną («dø»). Engelsk dish («tallerken») og tyske Tisch («bord») med deres flate overflater kommer begge fra latinske discus, men det vil være feil å identifisere deres meninger som den samme. Discus er avledet fra greske δίσκος (fra verbet δικεῖν, «å kaste»). En senere og adskilt avledning av discus, antagelig via middelalderlatin disca, er engelsk desk («pult») og norsk disk.
Kognater trenger heller ikke å ha opplagt like former, eksempelvis engelske father, franske père, og armensk հայր (hayr) som alle nedstammer direkte fra urindoeuropeiske *ph₂tḗr.
Et eksempel på et lånord som har gitt opphav til kognater er jern. Ordet har kognater i de andre germanske språkene, som engelsk iron og tysk Eisen. Det stammer fra urgermansk *isarnan og ble lånt til urgermansk fra keltisk *isarnon.

Falske kognater

Falske kognater er ord som folk vanligvis tror er beslektet og har felles opprinnelse, men som lingvistisk undersøkelse avslører ikke er beslektet. Eksempelvis på grunnlag av overfladiske likheter, det latinske verbet habēre og tyske haben har begge meningen «å ha», og synes således å være kognater. Imidlertid, på grunnen av måten ordene i de to språkene har utviklet seg fra urindoeuropeiske røtter, kan de ikke være kognater (se Grimms lov). Tyske haben, som engelske have, kommer fra urindoeuropeiske *kh₂pyé-, «å gripe», og dets virkelige kognat er i latinske capere, «å gripe, ta, fange». Latinske habēre er på den annen side fra urindoeuropeiske *gʰabʰ, «å gi, å motta», og er således kognat med norske gi, engelske give, og tyske geben.
Mariä Himmelfahrt Kirche (Pettneu)

Mariä Himmelfahrt Kirche er en romersk-katolsk sognekirke i småbyen Pettneu am Arlberg i Østerrike. Den er av sen-gotisk stil med et mektig tårn. Rundt kirken er det kirkegård.
Kirken er nevnt i dokumenter fra 1385, og deler av bygget skal være fra slutten av 1500-tallet. Tårnet på nordsiden av koret har murvegger fra 12-1300-tallet. I årene 1716 til 1717 bli kirken bygget om, og den ble ordinert i 1721. Høyalteret og alteret på høyre side ble flyttet hit fra kirken i Bad Häring.
Ved inngangen til kirkegården er det rester av dørstolper med gotiske profiler.
Eden Arena

Historie

Eden Arena ble påbegynt i 2006 som følge av at Slavia Prahas gamle stadion Stadion Eden (1953–2004) var blitt betegnet som umoderne stilt i lys av moderne krav. I mellomtiden spilte Slavia Praha sine hjemmekamper på Stadion Evžena Rošického (2000–2008). Mens den gamle Eden ble revet i 2004, så åpnet den nye Eden den 7. mai 2008 med en oppvisningskamp mellom Slavia Praha og Oxford University AFC, bestående av tidligere tsjekkiske profiler som Pavel Kuka, Patrik Berger, Jan Suchopárek og Ivo Knoflíček.
Den første offisielle kampen på Eden Arena var den siste seriekampen i Gambrinus liga mellom Slavia Praha og FK Jablonec den 17. mai 2008, en kamp som endte 2–2 og som førte til at Slavia Praha vant seriemesterskapet for 2007/2008-sesongen. Eden Arena ble i 2011 valgt ut som finalearena til UEFA Super Cup 2013, som da hadde vært forbeholdt Stade Louis II i Monaco gjennom 15 år. Fra 2009 til 2012 var Eden Arena kjent som Synot Tip Arena av sponsorårsaker.
Jagat Prakash av Sirmur

Jagat Prakash (ukjent fødselsår, død 1789) var raja av staten Sirmur i Punjab fra 1770 til 1789. Han var rajput og hindu.
Jagat Prakash etterfulgte sin far Pratit Prakash som raja og ble etterfulgt på gaddien av sin bror, Da'arm Prakash, da han selv døde barnløs.
Provinsen Medio Campidano

Provinsen Medio Campidano (it. Provincia del Medio Campidano) var en provins i regionen Sardinia i Italia. Sanluri og Villacidro var provinsens hovedsteder. Det var 98 623 innbyggere ved folketellingen i 2017. Arealet var 1 516 km².
Provinsen opphørte i 2016 ved etableringen av Provinsen Sud Sardegna.
Faktoide

En faktoide (av faktum og -oide, «noe som ligner») er forestillinger som holdes for å være sanne, men som i virkeligheten er feilaktige. En mykere variant er om påstanden ikke kan bevises å være feilaktig, men det savnes en tilstrekkelig grunn til at man skal kunne slutte seg til at det er et faktum.

Historikk

Ordet ble benyttet for første gang i 1973 av Norman Mailer i hans biografi om Marilyn Monroe. På svensk ble ordet lansert i 2002 av Martin Kylhammar i tidskriftet Dagens Forskning. Kylhammar har blant annet i «Ett seminarium på nätet» i oppsatsen "Biografiska faktoider – Personhistoriens försanthållna felaktigheter" avferdiget faktoiden at Verner von Heidenstam hadde sympatisert med nazismen.

Definisjon

I motsetning til moderne vandrehistorier, som vanligvis spres fra munn til munn, spres faktoider vel så ofte via massemedia, der de siden lever et eget liv. Visse faktoider har en gang i tiden vært sanne, men er det ikke lengre.
På engelsk finnes ordet 'factoid' som dels kan ha samme betydning som faktoide på norsk, men ofte heller betyr kuriosa eller såkalt verdiløs kunnskap, altså saker som er sanne men er uten betydning. Det svenske Språkrådet har anbefalt at man på svensk holder seg til den førstnevnte forståelsen, altså om «usanne sannheter» snarere enn småfakta.
Amfiatlantisk

Amfiatlantisk (av gresk ἀμφί [amphi] = dobbel..., begge..., to...; rundt) er et begrep som brukes i biogeografien om plantearter som vokser på begge sider av Nord-Atlanteren, men som ikke finnes andre steder. Mange av artene som finnes på begge sider av Nord-Atlanteren, finnes i alle arktiske eller boreale strøk og kalles sirkumpolare arter. Noen plantearter mangler derimot i det nordvestlige Canada, rundt Beringstredet og i Sibir, selv om de vokser på begge sider av Nord-Atlanteren. Det er disse plantene som betegnes som amfiatlantiske.
Eksempler på amfiatlantiske plantearter er svarttopp   (Bartsia alpina), fjellmarikåpe (Alchemilla alpina),  musøre (Salix herbacea),  bergveronika (Veronica fruticans) og rabbesiv (Juncus trifidus).
Antennohyllisia

Utseende

En middelsstor, lang og tynn, gulbrun trebukk. Antennene er nokså kraftige og noe lengre enn kroppen, med lange, fine hår. Pronotum er lengre enn bredt, med en fin tann midt på hver sidekant. Dekkvingene er lange og smale, nokså tett og kraftig punkterte, noen ganger med uregelmessige, hvite lengdestriper.

Utbredelse

Arten er bare kjent fra Laos.
Miljødirektoratet

Direktør

Ellen Hambro ble i statsråd 22. mars 2013 åremålsbeskikket som direktør for Miljødirektoratet fra 1. juli samme år. Hun ledet også arbeidet med sammenslåingen av de to direktoratene i perioden frem til Miljødirektoratet ble opprettet.
Den femte modernisering

Den femte modernisering (kinesisk: 第五个现代化) var en veggavis (dazibao) skrevet av Wei Jingsheng, oppsatt på demokratimuren i Beijing den 5. august 1978. Veggavisen krevde at regjeringen skulle legge en femte modernisering til de fire moderniseringer som man angitt som Folkerepublikkens mål i form av demokrati. Dette kravet ble møtt med resolutt undertrykkelse av aktivistene. Wei Jingsheng havnet i fengsel.
Veggavisen kom til å bli et av de viktige startpunktene for den kinesiske demokratibevegelsen.
Treff 76-3

Treff 76-3 er det trettende albumet i Treff-serien utgitt på plateselskapet Talent. Dette var også den tredje Treff-platen i 1976. Artistene var som vanlig Inger Lise Rypdal, Gro Anita Schønn og Stein Ingebrigtsen. Gjestelisten denne gang besto av Dag Spantell, The Norwegian Big Band, og Jan Erik Kongshaug med fremførelsen av «Nostalgica».  Treff 76-3 inneholdt to låter fra Abba: «Money, Money, Money» og «Dancing Queen», begge hentet fra Abbas suksessalbum «Arrival» fra 1976.  Gro Anita Schønn sang «Under One Roof», som hun kanskje fikk større suksess med på norsk under tittelen «Under et tak», en poplåt som omfattet homofili, altså en dristig sang av årgang 1976!!
Myre

Stedet

Stedet har fiskerihavn, fiskeoppdrett og verkstedindustri. Myre har også videregående skole. Det er en filial av Sortland videregående skole, og tilbyr VG1 studiespesialisering, VG1 hotell og matfag, VG1 helse og sosial og VG2 matfag. 
Myre har veiforbindelse med fylkesvei 821 mot Sortland. Det er også vei fra Myre til Alsvåg, Stø og Nyksund. Det er hurtigbåtforbindelse fra Myre til Skogsøya og de andre øyene i Øksnes Vestbygd.
På Myre utgis lokalavisa Øksnesavisa, som kommer ut en gang i uka. I sentrum ligger også lokalene til lokalradiostasjonen Radio Øksnes, som dekker Øksnes kommune.
Myre er hjemsted for idrettslagene IL Morild (fotball) og Øksil (volleyball). 
Myre er også hjemhavn for en fiskeflåte bestående av alt fra sjarker og opp til store trålere.

Historie

Stedet ble viktig som fiskevær og tettsted først etter 2. verdenskrig. På 1940-tallet var folketallet på Myre rundt 200, og kommuneadministrasjonen i daværende Øksnes kommune lå ennå på Skogsøya. På den tida besto stedet i hovedsak av et par mindre fiskebruk og noen småbruk. I 1947 flyttet en fiskekjøper fra Nyksund til Myre, og utover på 1950-tallet flyttet flere familier fra Skogsøya til Myre. Midt på 1950-tallet ble fiskebedriften Øksnes-Langenes Fiskeindustri etablert på Myre, og i 1957 fikk stedet skole. Dette året ble også den første reguleringsplanen for Myre tettsted fullført. Mot slutten av 1950-årene hadde folketallet på Myre økt til i underkant av 900 personer.
Da Øksnes og Langenes i 1964 ble slått sammen igjen til nye Øksnes kommune, ble Myre kommunesenter. På 1960- og 70-tallet fortsatte folketallet å øke. Rundt 1970 bodde ca. 1450 mennesker på Myre, ti år senere nådde folketallet 2000.

Moloutbygging

1. september 2016 ble to nye moloer ferdig bygd. Den lengste på 1460 meter er bygd på to skjær i Prestfjorden og beskytter havnen mot sjø og vind fra nord. Den andre moloen på 200 meter er bygd ut fra Vorneset for å beskytte innseilingen til havnen.
Karanasa

Utseende

Forholdsvis store og smalvingede, brunlige ringvinger. De har oftest øyeflekker på vingene i alle fall på undersiden. Bakvingens underside er ofte mørk-spraglete.

Levevis

Larvene lever på gress (Poaceae).

Utbredelse

De fleste artene lever i Sentral-Asia.
World Championship Wrestling

World Championship Wrestling (WCW) var et av USAs ledende fribryterforbund, sammen med World Wrestling Federation (World Wrestling Entertainment) og Extreme Championship Wrestling. WCW var eid av Ted Turner fra 1986–2001, da det ble kjøpt opp av Vince McMahons WWF. Eric Bischoff har mye av æren til WCWs popularitet.
Fotball under Sentralamerikanske og karibiske leker 1938

Fotball under Sentralamerikanske og karibiske leker 1938. Fotball var en av flere sporter i de fjerde sentralamerikanske og karibiske leker som ble arrangert i Panama by i Panama i perioden 5. til 24. februar 1938. Det var tredje gangen som fotball var med i de sentralamerikanske og karibiske leker. Det var kun en turnering for menn, med seks lag. Det ble spilt en enkelserie der alle lagene møttes en gang, Mexico vant fire kamper og spilte en uavgjort og vant turneringen.
Orografisk heving

Vind på lesiden

Det oppstår vind nedover lesiden av en fjellrygg når stabile luftmasser blir løftet over fjellryggen av kraftig vind som øker med høyden. Fukten blir fjernet og latent varme frigjort når luftmassene blir orografisk hevet. Når luften synker igjen blir den komprimert og oppvarmet. Den varme fønvinden er et eksempel på slik vind, og er delvis drevet av at den orografiske hevingen fører til nedbør som frigjør latent varme.